钦定古今图书集成/明伦汇编/氏族典/第089卷 > 卢钺〈父达〉
## 钦定古今图书集成/明伦汇编/氏族典/第089卷 > 卢钺〈父达〉

按《山西通志》：钺，大同人。三岁失母，父达誓不再娶，以
子托寡嫂杨氏抚育，遂云游不返。钺八岁，一日，忽痛
哭曰：“母既死矣，宁独无父？”杨氏以始末告之。至正德
四年，钺以监生授河南左长史，弃官不就，惓惓以寻
父为念，遍历多方，数载弗获。后至平凉，祷于神，夜恍
梦一叟指境内翠屏山曰：“汝父在此。”下次晨趋访，
见一老人名杨誉者，与梦中相似，语其故，启土视之，
柩木将腐，易棺函骸，扶榇将归。适兵围平凉，缚钺欲
杀，询其故，莫不嗟叹，因相语曰：“此中有孝子，害之不
义。”遂解围去。抚按以实奏闻，赐卢达为义夫，赠承务
郎；卢钺为孝子，封亚中大夫，旌其门。